Meddelelse fra Danmarks regering vedrørende invitation til at søge om tilladelser til efterforskning og indvinding af kulbrinter i et område i Nordsøen

8. danske udbudsrunde

(EØS-relevant tekst)

(2018/C 347/05)

Under henvisning til artikel 3, stk. 2, litra a), i Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (1) meddeles det herved, at der i henhold til § 12, stk. 1, litra a, i lov om anvendelse af Danmarks undergrund, jf. lovbekendtgørelse nr. 960 af 13. september 2011 med senere ændringer, kan ansøges om tilladelser i et område i Nordsøen på dansk kontinentalsokkel vest for 6° 15′ (Europæisk Datum) østlig længde (Centralgraven og tilstødende områder) indtil den 1. februar 2019 kl. 12:00. Såfremt der ikke forløber en periode på 90 dage begyndende fra offentliggørelsen af denne meddelelse i Den Europæiske Unions Tidende og frem til 1. februar 2019, kan ansøgninger indgives indtil kl. 12:00 på den 90. dag efter offentliggørelsen af denne meddelelse i Den Europæiske Unions Tidende, dog indtil kl. 12:00 på den førstkommende hverdag derefter, hvis den 90. dag falder i en weekend, på en helligdag, grundlovsdag, juleaftensdag eller nytårsaftensdag.

Der kan ansøges om tilladelse til efterforskning og indvinding af kulbrinter i de ikke-koncessionsbelagte dele af et område i og omkring Centralgraven i Nordsøen, jf. kort, som kan findes på Energistyrelsens hjemmeside. Området er afgrænset mod nord, vest og syd af sokkelgrænserne til Norge, Det Forenede Kongerige og Tyskland og mod øst af 6° 15′ (europæisk datum 1950) østlig længde.

Der kan endvidere ansøges om tilladelse til efterforskning og indvinding i ikke-koncessionsbelagte lag under tilladelser, som er afgrænset nedadtil i dybden, og over tilladelser, som er afgrænset opadtil.

Der kan også søges om områder, som eventuelt skifter status fra koncessionsbelagt til ikkekoncessionsbelagt frem til 90 dage inden udløbet af ansøgningsfristen.

Bestemmelser og kriterier som nævnt i artikel 5, stk. 1, i direktiv 94/22/EF, jf. også lovbekendtgørelse nr. 960 af 13. september 2011 om anvendelse af Danmarks undergrund med senere ændringer, er offentliggjort den 26. juni 2018 i Statstidende nr. 120 under Forskellige kundgørelser: Licitationer og udbud.

Energi-, Forsynings- og Klimaministeriet har i henhold til Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet (2) gennemført en miljøvurdering af den plan, der ligger til grund for udbuddet. Nærmere oplysninger om planen og miljøvurderingen heraf er offentliggjort på Energistyrelsens hjemmeside.

Ansøgninger indsendes til følgende adresse, hvor yderligere oplysninger, på grundlag af direktiv 94/22/EF, kan fås:

Energi-, Forsynings- og Klimaministeriet Energistyrelsen Amaliegade 44 1256 København K DANMARK Tlf. +45 33926700 E-mail: ens@ens.dk Internet: http://www.ens.dk, http://www.ens.dk/8thRound (oplysninger om 8. udbudsrunde og om miljøvurderingen)

Energistyrelsen forventer at skifte adresse i begyndelsen af 2019. Ansøgere opfordres derfor til at holde sig orienteret om afleveringsadressen via Energistyrelsens hjemmeside eller ved telefonisk henvendelse til styrelsen.

Tilladelser forventes meddelt inden for 6 måneder efter ansøgningsfristens udløb.

(1) EFT L 164 af 30.6.1994, s. 3.

(2) EFT L 197 af 21.7.2001, s. 30.